KYK: Lid van Rooimiere kry R5 000-borgtog | Netwerk24
Deur Jana Marx 02 Januarie 2019 15:31
Die lid van die Rooimiere wat van die moord op Danie van Heerden van Meyerton beskuldig word, is vrygelaat op borgtog van R5 000.
Sabelo Patrick Dlamini (43) word aangekla van moord en die rig van ’n vuurwapen, nadat hy die 61-jarige Van Heerden na bewering tydens ’n woordewisseling doodgeskiet het.
Sabelo Dhlamini (41), ‘n veiligheidswag verbonde aan die Rooimiere, Woensdag in die stampvol streekhof in Vereeniging. Foto: Jana Marx
Hy verskyn weer op 6 Februarie in die streekhof in Vereeniging. Die saak word intussen verder ondersoek.
Streeklanddros Retha Willemse het gesê die moord is ’n skedule 5-misdryf, wat beteken die verdediging moet die hof oortuig dat die beskuldigde borgtog kan kry.
Hoewel die meriete van die saak soos die deur die staat uiteengesit, belangrik is, word daar in ’n borgaansoek wyer gekyk, het sy gesê.
Thomas Mahlobogoane, wat namens Dlamini optree, het in die aansoek gesê dat Dlamini al 20 jaar met sy vrou getroud is en drie kinders tussen die ouderdomme 12 en 19 jaar het. Hulle bly almal saam met hom in die huis.
Hy het benadruk dat Dlamini se vrou werkloos is. Die huishouding is afhanklik van Dlamini, wat R12 500 per maand voor aftrekkings verdien.
Dlamini het geen vorige skuldigbevindings teen hom nie.
Willemse het gesê dit is duidelik dat die beskuldigde voor haar nie ’n geharde misdadiger is nie.
Sy meen hy is “stabiel”. “Hy besit eiendom (sy huis). Hy is ’n gesinsman. Wat sy persoonlike profiel betref, is ek van mening dié voorval was eenmalig.”
Sy het verder gesê ’n verhoor sal waarskynlik weens die swak gehalte daarvan nie staatmaak op twee video’s wat die ronde doen en by die hof ingedien is nie, maar eerder op die verbale getuienis in die hof.
Sy het borgtog toegestaan omdat daar nie genoeg rede was om haar te oortuig dat Dlamini die saak sal wil beïnvloed of sy vervolging wil ontduik nie.
Die Rooimiere het Dlamini intussen geskors, maar hy word nog betaal, volgens sy regsverteenwoordiger.
Meer oor: Danie Van Heerden | Vereeniging | Borgtog | Moord | Hof